ז'ורז' מוטון

ז'ורז' מוטון, רוזן לובאו (בצרפתית: Georges Mouton, comte de Lobau; 21 בפברואר 1770 – 27 בנובמבר 1838) היה גנרל בצבא צרפת ובעל תואר מרשל צרפת וכן היה מדינאי שנבחר לפרלמנט כנציג מחוז.

 ביוגרפיה 
 שנים ראשונות 
ז'ורז' מוטון נולד ב-1770 בעיירה פאלסבור  שבמחוז  מוזל, חבל גראנד אסט במזרח צרפת, לג'וזף וקתרין מוטון. אביו היה אופה וז'ורז' היה הילד התשיעי מתוך 14 ילדים שנולדו לזוג.

ב-1790, כשהוא בן 20, מצא לו אביו עבודה כפקיד אצל סוחר מתכת בעיר לונוויל  הסמוכה.

 קריירה צבאית 
 השנים המוקדמות 
ב-1792 התנדב מוטון לשרת ברגימנט המתנדבים התשיעי של מחוז מרט . בהמשך אותה שנה בחרו בו חברי הרגימנט להתקדם לדרגת לוטננט ובהמשך לדרגת קפטן.

ב-1795 הוצב תחת פיקודו של מייג'ור גנרל ברתולומי ז'ובר  במסגרת "צבא צרפת באיטליה" .

ב-1796 מונה למפקד בטליון ברגימנט הרגלים ה-11 .

ב-1798 מונה למפקד רגימנט הרגלים ה-99 .

ב-1799 מונה למפקד רגימנט הרגלים השלישי .

ב-1803 הועלה לדרגת קולונל וב-1805 הועלה לדרגת בריגדיר גנרל.

 מלחמות המהפכה הצרפתית 
בשנים 1792–1802 השתתף מוטון במלחמות המהפכה הצרפתית כשהוא פועל לצד תומכי המהפכה כנגד שליטי המדינות השכנות לצרפת שניסו להחזיר את השלטון המלוכני.

 המלחמות הנפוליאוניות 

ב-1803 החל מוטון להיות מעורב ב. במערכה מול הקואליציה האנטי-צרפתית הרביעית הצטיין ב-1806 בקרב ינה-אאורשטדט וב-1807 בקרב פרידלנד בו נפצע.

ב-1807 הועלה מוטון לדרגת מייג'ור גנרל ומונה למפקד דיוויזיה. ב-1808 עבר, עם יחידתו, לספרד שם לקח חלק במלחמת חצי האי האיברי. באותה שנה ניצח עם יחידתו בקרב "מדינה דה ריוזקו"  ובהמשך אותה שנה ניצח עם יחידתו גם ב"קרב בורגוס" .

ב-1809 הוחזר מספרד ונשלח למערכה מול גרמניה ואוסטריה , במסגרת המלחמה של צרפת באירופה כנגד הקואליציה האנטי-צרפתית החמישית. עם הגיעו לאוסטריה הורה לו נפוליאון לתקוף, עם הדיוויזיה שלו, את כוחות האימפריה האוסטרית שהתבצרו בעיר לנדסהוט . בקרב  שהתפתח ניצחו חייליו של מוטון. בעקבות ניצחון זה אמר עליו נפוליאון "מוטון שלי הוא אריה" (Mon Mouton est un lion). בהמשך אותה שנה הדף מוטון מתקפת נגד אוסטרית במהלך קרב אספרן-אסלינג, בסיוע יחידתו של גנרל ז'אן ראפ. עמידתו האיתנה של מוטון בקרב זה איפשרה נסיגה מסודרת של צבא צרפת.

כהערכה על תרומתו למערכה העניק לו נפוליאון את התואר "רוזן לובאו" . בהמשך שנת 1809 השתתפו מוטון ויחידתו בקרב וגראם, סמוך לווינה, בו ניצחו הצרפתים. קרב זה הביא, בפועל, להתפרקותה של הקואליציה האנטי-צרפתית החמישית.

ב-1812, במסגרת התארגנות הקואליציה האנטי-צרפתית השישית, נשלחה מוטון, עם יחידתו, להשתתף במלחמת רוסיה–צרפת וב-1813 נשלח להילחם במערכה בגרמניה. בנובמבר 1813 נפל בשבי במהלך הכניעה של דרזדן לכוחות הקואליציה, לאחר שנכבשה על ידי הצרפתים באוגוסט במהלך קרב דרזדן.

 מלחמת מאה הימים 

מוטון השתחרר מהשבי בתחילת 1815 ומונה למפקד הקורפוס השישי שהיה חלק מהארמייה הצפונית . יחד עם יחידתו הצטרף לכוחות תומכי נפוליאון במערכה של מאה הימים והשתתף בקרב ווטרלו. במהלך נסיגת צבא צרפת, לאחר התבוסה בקרב ווטרלו, נפל מוטון בשנית בשבי.

 לאחר נפילת נפוליאון 
סיומה של מלחמת מאה הימים, שהביאה להגלייתו השנייה של נפוליאון ולחזרתו של מלך צרפת  לואי השמונה עשר לשלטון, אילצו את מוטון, שתמך בנפוליאון, לצאת גם הוא לגלות ובשנים 1815–1818 שהה עם משפחתו בבלגיה.

ב-1818 הורשה מוטון לחזור לצרפת וב-1828 נבחר כנציג הליברלי של מחוז מרט  וייצג מחוז זה באופוזיציה הליברלית של מלך צרפת שארל העשירי.

 מרשל צרפת 
ב-1830, לאחר מהפכת יולי בה הודח המלך שארל העשירי, מונה מוטון למפקד המשמר הלאומי של פריז.

ב-1831 העניק לו מלך צרפת, לואי פיליפ, את התואר מרשל צרפת. ב-1833 הוכרז, באופן רשמי כ"אציל צרפת" וחבר ב"לשכת האצילים" .

 משפחה 
מוטון נישא ב-22 בנובמבר 1809 לפליסיטי ד'ארבר דה ולנין (Félicité D'arberg De Valangin 1860-1790), בתו של הרוזן ניקולה אנטואן ד'ארבר דה ולנין  ולזוג נולדה בת אחת, לואיז נפוליאון מוטון דה לובאו (Louise Napoléone Mouton de Lobeau 1886-1811).

מוטון נפטר ב-1838 והובא לקבורה בכנסיית סן-לואי בארמון האינווליד (Saint-Louis-des-Invalides).

ב-1809, במקביל לקבלת התואר "רוזן לובאו" מידי נפוליאון, העניק לו זה גם את הבעלות על העיירה לה מוטה-סנט-הרה . מאחר שמוטון לא העמיד יורשים גברים חזרה העיירה לרשות המדינה עם מותו.

 אותות 
 50px אות "הצלב הגדול" של "מסדר לגיון הכבוד"
 50px אות "הצלב הגדול" של "מסדר האיחוד" 
 50px אביר "מסדר סן-לואי" 
 50px מפקד ב"מסדר ההצטיינות הצבאית של וירטמברג" 
 50px אביר "מסדר סן-הוברט - בווריה" 

 הנצחה 
 מספר רחובות בערים בצרפת נקראו על שמו (בפריז, ננסי ובעיר הולדתו פאלסבור ).
 פסל ברונזה של מוטון מוצב בכיכר מרכזית בעיר הולדתו פאלסבור
 שמו חרוט על שער הניצחון בפריז
 שמו ניתן לאגף במוזיאון הלובר
 פסל אבן של מוטון (שפוסל על ידי לוסיאן ברסר ) מוצב על סוללות ורדן לצד חמישה עשר פסלים נוספים של גנרלים ומרשלים שהצטיינו במהלך הקיסרות הראשונה, מלחמת צרפת–פרוסיה  ומלחמת העולם הראשונה.

 גלריה 

 לקריאה נוספת 
 Béatrice Capelle et Jean-Claude Demory, « Mouton, le « lion » de l'Empereur », dans Maréchaux d'Empire, E/P/A, 2008, 287 p. ().
 Laurent Goergler, Georges Mouton, comte de Lobau : aide de camp de l'Empereur, Maréchal de France, 1770-1838, Impr. Scheuer, 1998, 204 p. ()
 Laurent Goergler, « Le maréchal Georges Mouton, comte de Lobau, enfant de Phalsbourg », Les Cahiers Lorrains, nos 3-4, 2011, p. 44-49
 Jacques Declercq, « Georges Mouton, comte de Lobau », La Chronique de José. Cercle de Généalogie de Lessines, no 95, 2023, p. 8-13
 « Georges Mouton », dans Adolphe Robert et Gaston Cougny, Dictionnaire des parlementaires français, Edgar Bourloton, 1889-1891

 קישורים חיצוניים 


 ז'ורז' מוטון, באתר frenchempire.net
 ז'ורז' מוטון, באתר napoleon.org
 ז'ורז' מוטון, באתר, napoleon-empire.org
 משפחת ז'ורז' מוטון, באתר geni.com
 ז'ורז' מוטון, באתר המוזיאון הבריטי
 ז'ורז' מוטון, באתר histoiredumonde.net (מהארכיון)
 ז'ורז' מוטון, באתר cavaliers.blindes.free.fr

 ביאורים 

 הערות שוליים 

קטגוריה:מרשלים צרפתים
קטגוריה:קצינים גדולים בלגיון הכבוד
קטגוריה:צרפתים במלחמות הנפוליאוניות
קטגוריה:אנשי צבא במלחמות נפוליאון
קטגוריה:צרפתים שנולדו ב-1770
קטגוריה:צרפתים שנפטרו ב-1838